wickkiey/tamil-wikipedia-chunked huggingface dataset:
# மிக்சோர்னிசு

## வகைப்பாட்டியல்

*மிக்சோர்னிசு* சிற்றினங்கள் முன்பு *மக்ரோனசு* பேரினத்தில் வைக்கப்பட்டன. 2012ஆம் ஆண்டில் வெளியிடப்பட்ட ஒரு மூலக்கூறு தொகுதி வரலாற்று ஆய்வில் *மக்ரோனசு* ஒற்றைத்தொகுதிமரபு உயிரினத் தோற்றம் உடையது அல்ல என்று கண்டறியப்பட்டது. ஒற்றைத் தொகுதி மரபு உயிரினத்தினை உருவாக்க *மக்ரோனசு* பிரிக்கப்பட்டது. சில சிற்றினங்கள் புதிதாகத் தோற்றுவிக்கப்பட்ட *மிக்சோர்னிசு* பேரினத்திற்கு மாற்றப்பட்டன. 1842ஆம் ஆண்டில் இங்கிலாந்து விலங்கியல் நிபுணர் எட்வர்ட் பிளைத் என்பவரால் *மிக்சோர்னிசு* அறிமுகப்படுத்தப்பட்டது. இது 1833ஆம் ஆண்டில் சாமுவேல் திக்கல் விவரித்த மிக்சோரோனசு குலாரிசு *ரூபிகாபிலா*சின் இளைய ஒத்தபெயராகும். இது இப்போது முள்-கோடு சிலம்பன் (*மிக்சோர்னிசு குலாரிசு ரூபிகாபிலா*) சிற்றினத்தின் துணையினங்களில் ஒன்றாகும். இந்த பேரினத்தின் பெயர் "கலப்பு" அல்லது "கலத்தல்" (*mixis*) என்று பொருள்படும் பண்டைய கிரேக்க மிக்சிசு மற்றும் "பறவை" என்று பொருளான *ஆர்னிசு (ornis)* ஆகியவற்றை ஒருங்கிணைக்கிறது.
# மிக்சோர்னிசு

## சிற்றினங்கள்

இந்த பேரினத்தில் பின்வரும் சிற்றினங்கள் அடங்கும்.
| முள்-கோடு சிலம்பன் | *மிக்சோர்னிசு* *குலாரிசு* | இந்தியா, இந்தோனேசியா, மலேசியா, மியான்மர், நேபாளம், பிலிப்பீன்சு, சிங்கப்பூர், தாய்லாந்து, வியட்நாம், சீனா, பூட்டான், புரூணை, கம்போடியா, வங்கதேசம் |
| --- | --- | --- |
| தடித்த-கோடு சிலம்பன் | *மிக்சோர்னிசு போர்னென்சிசு* | போர்னியோ மற்றும் சாவகம் தீவு |
| சாம்பல்-கன்ன சிலம்பன் | *மிக்சோர்னிசு பிளாவிகோலிசு* | சாவகம் தீவு |
| கங்கியன் சிலம்பன் | *மிக்சோர்னிசு பிரில்விட்சு* | கங்கியன் தீவுகள் |
| சாம்பல்-முக சிலம்பன் | *மிக்சோர்னிசு கெல்லேய்* | கம்போடியா, லாவோஸ், வியட்நாம் |
# மேக்ரோனசு

**மேக்ரோனசு** (*Macronus*) எனப்படும் சிலம்பன்கள் *திமாலிடே* குடும்பத்தைச் சேர்ந்த குருவிப் பேரினமாகும்.
# மேக்ரோனசு

## சிற்றினங்கள்

இந்த பேரினத்தில் பின்வரும் சிற்றினங்கள் அடங்கும்:
| பழுப்புச் சிலம்பன் | *மேக்ரோனசு இசுடிரைடிசெப்சு* | பிலிப்பீன்சு |
| --- | --- | --- |
| பஞ்சு சிலம்பன் | *மேக்ரோனசு பிடிலோசசு* | புரூணை, இந்தோனேசியா, மலேசியா, தாய்லாந்து |
# யுகினா

**யுகினா** (*Yuhina*) என்பது *சூசுடெரோபிடே* குடும்பத்தைச் சேர்ந்த வெள்ளை கண் பறவை பேரினமாகும்.  
*யுகினா* பேரினமானது 1836ஆம் ஆண்டில் இங்கிலாந்து இயற்கையியலாளர் பிரையன் ஹொக்டன் கோட்ஜ்சன் என்பவரால் வரித் தொண்டை யுகினா சிற்றினத்தினை மாதிரி இனமாக கொண்டு அறிமுகப்படுத்தப்பட்டது. இதன் பேரினப் பெயர் நேபாளி மொழியிலிருந்து வந்தது. இந்தப் பேரினம் முன்பு *திமாலிடே* குடும்பத்தில் வைக்கப்பட்டது. மூலக்கூறு தொகுதி வரலாற்று ஆய்வுகளின் முடிவுகளின் அடிப்படையில் இது சூசுடெரோபிடேக்கு மாற்றப்பட்டது.  
இந்த பேரினத்தில் பின்வரும் ஏழு சிற்றினங்கள் உள்ளன.  
- கருப்பு கன்ன யுகினா (*யுகினா நிக்ரிமெண்டா*)
- தைவான் யுகினா (*யுகினா புருனெய்செப்சசு*)
- மீசை யுகினா (*யுகினா பிளாவிகோலிசு*)
- பர்மிய யுகினா (*யுகினா குமிலிசு*)
- வெண்பிடரி யுகினா (*யுசுனா பேக்கரி*)
- வரித் தொண்டை யுகினா (*யுகினா குலாரிசு*)
- செம்பழுப்பு குத யுகினா (*யுகினா ஆக்சுபிடாலிசு*)  
வெண் வயிற்று எர்போர்னிசு (*எர்போர்னிசு சாந்தோலுகா*) முன்பு இந்த பேரினத்தின் கீழ் வகைப்படுத்தப்பட்டது. இதன் பொதுப் பெயர் "வெண்வயிற்று யுகினா" என்பதாகும்.
# இணக்க எண்

கணிதத்தில், **இணக்க எண்கள்** (*sociable numbers*) என்பவை அவற்றின் தகுவகுஎண்களின் கூட்டுத்தொகைகளை ஒரு காலமுறைத் தொடர்வரிசையாகவுள்ள எண்களாகும். இவ்வெண்கள், நிறைவெண்கள் மற்றும் நட்பு எண்கள் ஆகிய கருத்துருக்களின் பொதுமைப்படுத்தலாகும். 1919 இல்யானது பெல்ஜியக் கணிதவியலாளர் பால் பௌலத் என்பாரால் முதல் இரண்டு இணக்க எண்களின் தொடர்முறைகள், கண்டறியப்பட்டு பெயரிடப்பட்டன. இணக்க எண்களின் தொடர்வரிசையில் ஒவ்வொரு எண்ணும் அதற்கு முந்தைய எண்ணின் தகுவகுஎண்களின் கூட்டுத்தொகையாக அமையும். இணக்கமான தொடர்வரிசையாக இருப்பதற்கு அத்தொடர்வரிசையானது சுழற்சியுடையதாகவும் துவக்க இடத்துக்கே மீண்டும் திரும்புவதாகவும் இருக்க வேண்டும்.  
தொடர்வரிசையின் ஒவ்வொரு சுழலிலும் உள்ள எண்களின் எண்ணிக்கையானது அந்த இணக்க எண்கள் தொடர்வரிசையின் 'வரிசை' அல்லது காலமுறை இடைவெளி எனப்படும்  
தொடர்வரிசையின் காலமுறை இடைவெளி 1 எனில், அவ்வெண் வரிசை '1' உடைய இணக்க எண் அல்லது நிறைவெண் ஆகும். எடுத்துக்காட்டாக, 6 இன் தகுவகுஎண்கள்: 1, 2, 3; இவற்றின் கூடுதல் மீண்டும் 6. எனவே 6 இன் தகு வகுஎண்களின் கூட்டுத்தொகைகளின் தொடர்முறை: 6, 6, 6, ...; இது நீளம் ஒன்றுகொண்ட காலமுறைத் தொடர்வரிசையாக உள்ளதால் 6 ஆனது ஓர் இணக்க எண் மற்றும் நிறைவெண்ணும் ஆகும்.
- ஒரு சோடி இசைவான எண்கள், வரிசை '2' உள்ள இணக்க எண்களாகும்.
- '3' வரிசையுள்ள இணக்க எண்கள் கண்டறியப்படவில்லை. 1970 நிலைப்படி, அவற்றுக்கான தேடுதல் <math>5 \times 10^7</math> வரை மேற்கொள்ளப்பட்டது.  
ஒவ்வொரு எண்ணின் தகு வகுஎண்களின் கூட்டுத் தொடர்முறையும் ஒரு இணக்க என்ணாகவோ அல்லது பகா எண்ணாகவோ (1) முடிவடையும் அல்லது அத்தொடர்முறை வரம்பின்றி முடிவில்லாததாக நீண்டுகொண்டே போகும் என்ற இரு கூற்றுக்களும் விடையறியப்படாதவையாகவே உள்ளன.
# இணக்க எண்

## எடுத்துக்காட்டு

1,264,460 ஆனது '4' வரிசையுடைய இணக்க எண்ணாகும்:
:<math>1264460</math> (<math>=2^2\cdot5\cdot17\cdot3719</math>) இன் தகுவகுஎண்களின் கூட்டுத்தொகை:
::1 + 2 + 4 + 5 + 10 + 17 + 20 + 34 + 68 + 85 + 170 + 340 + 3719 + 7438 + 14876 + 18595 + 37190 + 63223 + 74380 + 126446 + 252892 + 316115 + 632230 = 1547860,  
:<math>1547860</math> (<math>=2^2\cdot5\cdot193\cdot401</math>) இன் தகுவகுஎண்களின் கூட்டுத்தொகை:
::1 + 2 + 4 + 5 + 10 + 20 + 193 + 386 + 401 + 772 + 802 + 965 + 1604 + 1930 + 2005 + 3860 + 4010 + 8020 + 77393 + 154786 + 309572 + 386965 + 773930 = 1727636,  
:<math>1727636</math> (<math>=2^2\cdot521\cdot829</math>) இன் தகுவகுஎண்களின் கூட்டுத்தொகை:
::1 + 2 + 4 + 521 + 829 + 1042 + 1658 + 2084 + 3316 + 431909 + 863818 = 1305184, and  
: <math>1305184</math> (<math>=2^5\cdot40787</math>) இன் தகுவகுஎண்களின் கூட்டுத்தொகை:
::1 + 2 + 4 + 8 + 16 + 32 + 40787 + 81574 + 163148 + 326296 + 652592 = 1264460.
# இணக்க எண்

## அறியப்பட்ட இணக்க எண்களின் பட்டியல்

ஜுலை 2018 இன் படியான பட்டியல்:  
| தொடர்வரிசை நீளம் | அறியப்பட்ட தொடர்வரிசைகளின் எண்ணிக்கை | தொடர்வரிசையின் மிகச்சிறிய எண் |  |
| --- | --- | --- | --- |
| 1
(*நிறைவெண்*) | 51 | 6 |  |
| 2
(*நட்பு எண்*) | 1225736919 | 220 |  |
| 4 | 5398 | 1,264,460 |  |
| 5 | 1 | 12,496 |  |
| 6 | 5 | 21,548,919,483 |  |
| 8 | 4 | 1,095,447,416 |  |
| 9 | 1 | 805,984,760 |  |
| 28 | 1 | 14,316 | } |  
"*n* = 3 (சமானம், மாடுலோ n|மட்டு]] 4 எனில், *n* நீளமுள்ள தகுவகுஎண்களின் கூட்டுத்தொகையின் தொடர்முறைகொண்ட எண்ணே கிடையாது" என்ற கூற்றானது வெறும் ஊகமாக மட்டுமே உள்ளது.  
5-வரிசை நீளமுள்ள தொடர்வரிசை:: 12496, 14288, 15472, 14536, 14264  
அறியப்பட்டுள்ள ஒரேயொரு 28-வரிசை நீளத் தொடர்வரிசை: 14316, 19116, 31704, 47616, 83328, 177792, 295488, 629072, 589786, 294896, 358336, 418904, 366556, 274924, 275444, 243760, 376736, 381028, 285778, 152990, 122410, 97946, 48976, 45946, 22976, 22744, 19916, 17716 .
# ஜொகூர் சுல்தான் இசுகந்தர்

**சுல்தான் இசுகந்தர் இசுமாயில்** அல்லது **ஜொகூர் சுல்தான் இசுகந்தர் இசுமாயில்** (ஆங்கிலம்: *Sultan Iskandar ibni Almarhum Sultan Ismail*; மலாய்: *Sultan Iskandar ibni Sultan Ismail*; சீனம்: 苏丹马末·依斯干达; 8 ஏப்ரல் 1932 – 22 சனவரி 2010); என்பவர் ஜொகூர் மாநிலத்தின் சுல்தான் ஆவார்; 1981-இல் அவரின் தந்தை சுல்தான் இஸ்மாயில் மரணத்திற்குப் பிறகு ஜொகூர் சுல்தான் பதவியில் அமர்த்தப்பட்டவர்.  
1984-ஆம் ஆண்டு முதல் 1989-ஆம் ஆண்டு வரையில், மலேசியாவின் 8-ஆவது மாமன்னராகப் பொறுப்பு வகித்தார். 2010-ஆம் ஆண்டில் இருந்து அவர் இறக்கும் வரையில் ஏறக்குறைய 29 ஆண்டுகள், சுல்தான் இசுகந்தர் இசுமாயிலின் ஆட்சி நீடித்தது. அவரின் பிள்ளைகள் மலேசியாவின் வெவ்வேறு அரசக் குடும்பங்களில் திருமணம் செய்து கொண்டனர்.  
அவரின் மூத்த மகள் துவாங்கு கமாரியா மைமுனா; சிலாங்கூர் பட்டத்து இளவரசர் தெங்கு சுலைமான் சா என்பவரை மணந்தார்; அவரின் மூத்த மகன் இப்ராகிம் இசுகந்தர், பேராக் அரச குடும்பத்தைச் சேர்ந்த ராஜா சாரித் சோபியாவை மணந்தார்; அவரின் மகள் துவாங்கு அசீசா அமினா மைமுனா இசுகந்தரியா, பகாங்கின் சுல்தான் அப்துல்லாவை மணந்தார்; அவரின் இளைய மகன் துங்கு அப்துல் மஜீத் இட்ரிஸ்; கெடா அரச குடும்பத்தைச் சேர்ந்த துங்கு தே மசுனியை மணந்தார்.
# ஜொகூர் சுல்தான் இசுகந்தர்

## பொது

சுல்தான் இசுகந்தர் இசுமாயிலின் தாத்தா ஜொகூர் சுல்தான் இப்ராகிம்; இவரைப் போலவே, சுல்தான் இசுகந்தர் இசுமாயிலின் சுதந்திரமான மனநிலை, பல கட்டங்களில் மலேசிய மத்திய அரசாங்கத்துடனான உறவுகளை மோசமாக்கியது. மலேசிய மாமன்னராக இருந்த காலத்தில் அந்த உறவுகள் அதிகமாக இருந்தன என அறியப்படுகிறது. இவர் தொடர்பான பல குறிப்பிடத்தக்க பொது நிகழ்வுகளும் நடந்துள்ளன.  
இருப்பினும், சுல்தான் இசுகந்தர் தம் குடிமக்கள் மீது மிகுந்த அக்கறை காட்டினார்; குடிமக்கள் பலரால் உயர்வாக மதிக்கப்பட்டார்; குறிப்பாக மலாய்க்காரர்கள் மற்றும் மலேசியப் பழங்குடியினர் மக்களிடையே நல்ல செல்வாக்கைப் பெற்று இருந்தார். ஜொகூர் சுல்தானாக இருந்த காலத்தில் அவர் மீது சில வன்முறைக் குற்றச்சாட்டுகள் சுமத்தப்பட்டதாகவும் அறியப்படுகிறது.
# ஜொகூர் சுல்தான் இசுகந்தர்

## பொது

### மலேசிய அரசியலமைப்பு 1993 திருத்தங்கள் சட்டம்

சுல்தான் இசுகந்தர், சில வேளைகளில் தம்முடைய ஊழியர்கள் மீதும்; பொது மக்கள் மீதும், கடும் சினம் கொண்டு வன்முறைத் தாக்குதல்களில் ஈடுபட்டதாகவும் அறியப்படுகிறது. 1992-ஆம் ஆண்டில் *கோமஸ் நிகழ்வு* (*1992 Gomez Incident*) எனும் ஒரு துர்நிகழ்வு நடைபெற்றது. வளைகோல் பந்தாட்டப் பயிற்றுனர் டகளஸ் கோமஸ் (*Douglas Gomez*) என்பவரை சுல்தான் இசுகந்தர் தாக்கியதான நிகழ்வு மலேசிய ஊடகங்களில் பெரும் பரபரப்பை ஏற்படுத்தியது.  
இந்தத் தாக்குதல் தொடர்பாக மலேசிய நாடாளுமன்றத்தில் சிறப்பு அமர்வுகளும்; மக்களவை விவாதங்களும் நடைபெற்றன. உச்சக்கட்டமாக, மலேசியாவில் உள்ள அரச குடும்ப உறுப்பினர்களுக்கு, இதற்கு முன்னர் வழங்கப்பட்ட "சட்ட விலக்கு" சலுகைகளில் (*Royal Immunity*) மாற்றங்கள் செய்யப்பட்டன. மலேசிய அரசியலமைப்பு 1993 திருத்தங்கள் சட்டம் (*1993 amendments to the Constitution of Malaysia*) எனும் ஒரு புதிய சட்டமும் நிறைவேற்றப்பட்டது. மலேசியாவில் உள்ள அரச குடும்ப உறுப்பினர்கள் மீது வழக்கு தொடர்வதற்கு ஒரு சிறப்பு நீதிமன்றமும் உருவாக்கப்பட்டது.
# ஜொகூர் சுல்தான் இசுகந்தர்

## வாழ்க்கை

சுல்தான் இசுகந்தர் இசுமாயில் இளவரசராக இருந்த இளமை நாட்களில்,[15] பொதுவாக "மகமூத்" அல்லது "மகமூத் இசுகந்தர்" என்ற பெயரால் அறியப்பட்டார். 1981-இல் சுல்தான் பதவியில் அமர்த்தப்பட்ட பிறகு மகமூத் எனும் பெயர் பயன்படுத்துவதை நிறுத்தி விட்டார்.  
சுல்தான் இசுமாயிலின் மூன்றாவது மற்றும் மூத்த மகன் ஆவார். அவர் 8 ஏப்ரல் 1932-இல் ஜொகூர் பாரு இசுதானா செமாயாம் அரண்மனையில் காலை 11:30 மணிக்கு பிறந்தார்.
# ஜொகூர் சுல்தான் இசுகந்தர்

## வாழ்க்கை

### தொடக்கநிலைக் கல்வி

சுல்தான் இசுகந்தர் தன் தொடக்கநிலைக் கல்வியை ஜொகூர் பாரு நீ கெங் தொடக்கப் பள்ளியிலும், ஜொகூர் பாரு ஆங்கிலக் கல்லூரியிலும் பெற்றார். 1952 இல், அவர் ஆஸ்திரேலியாவில் உள்ள டிரினிட்டி கிராமர் பள்ளிக்கு உயர்நிலைக் கல்விக்காக அனுப்பப்பட்டார். 1953-இல் உயர்நிலைப் பள்ளியை முடித்த பிறகு, ஐக்கிய இராச்சியத்திற்குச் சென்றார். அங்குள்ள சைன் உயர்நிலைப் பள்ளியில் மூன்று ஆண்டுகள் படித்து 1956-இல் மலாயாவிற்குத் திரும்பினார்.
# ஜொகூர் சுல்தான் இசுகந்தர்

## வாழ்க்கை

### அரச பதவிகள்

1959 முதல் 1961 வரை ஜொகூரின் துங்கு மகோத்தாவாகவும்; 1966 முதல் 1981 வரை ஜொகூர் ராஜா மூடாவாகவும் நியமிக்கப்பட்டார். 10 மே 1981 இல், அவரின் தந்தையின் மரணத்தைத் தொடர்ந்து, ஜொகூர் சுல்தானின் அரசப் பிரதிநிதியாக நியமிக்கப்பட்டார்; மேலும் ஒரு நாள் கழித்து, அவரின் தந்தை அடக்கம் செய்யப்படுவதற்கு முன்பு ஜொகூர் மாநிலத்தின் சுல்தானாகப் பதவியேற்றார்.  
9 பிப்ரவரி 1984-இல், மலேசிய ஆட்சியாளர்களின் பேரவையின் சந்திப்பு நிகழ்வில் மலேசிய மாமன்னராக தேர்ந்தெடுக்கப்பட்டார். பின்னர் 1989-ஆம் ஆண்டு வரையில் மலேசிய மாம்ன்னர் பதவியை வகித்தார்.
# ஜொகூர் சுல்தான் இசுகந்தர்

## வாழ்க்கை

### செயல்பாடுகள்

டிசம்பர் 2007 இல், ஜொகூர் மாநிலத்தில் உள்ள முசுலிம்கள் யோகா பயிற்சி செய்வதைத் தடை செய்யும் சட்டம் இயற்ரப்படுவதற்கு, சுல்தான் இசுகந்தர் முன்மொழிவு செய்தார். யோகா பயிற்சியில் உள்ள இந்துத்துவ கூறுகள் இசுலாமிய போதனைகளுக்கு எதிரானவை என்று மேற்கோள் காட்டினார்.  
1 டிசம்பர் 2008-இல், சுல்தான் இசுகந்தர் சுங்கம், குடியேற்றம் மற்றும் தனிமைப்படுத்தப்படுத்தல் வளாகத்தை அதிகாரப்பூர்வமாகத் திறந்து வைத்தார்.
# ஜொகூர் சுல்தான் இசுகந்தர்

## சர்ச்சைகள்

ஜொகூர் சுல்தான் பதவி; மலேசிய மாமன்னர் பதவி; எனும் இரு பதவிகளையும் ஏற்பதற்கு முன்னர், இவரின் பல சர்ச்சைக்குரிய சம்பவங்கள், அவ்வப்போது ஊடகங்களின் கவனத்தை ஈர்த்தன.1961-ஆம் ஆண்டு ஜொகூர் மக்கோத்தா பதவியை (சுல்தான் பதவிக்கு அடுத்த பதவி) அவரிடம் இருந்து மீட்கப்பட்டது ஒரு முக்கியச் செய்தியாகப் பார்க்கப்பட்டது.  
இரு காவல்துறை அதிகாரிகளை ஒரு நாய்க்கூண்டில் அடைத்து வைத்த நிகழ்வு, மலேசிய ஊடகங்களில் பெரும் பரபரப்பை ஏற்படுத்தியது. அந்தச் செய்தியை அறிந்த அவரின் தந்தையார் சுல்தான் இசுமாயில்; ஏற்கனவே இசுகந்தருக்கு வழங்கப்பட்ட ஜொகூர் பட்டத்து இளவரசர் பதவியை மீட்டுக் கொண்டார்.
# ஜொகூர் சுல்தான் இசுகந்தர்

## சர்ச்சைகள்

### இரசாயனக் கலவை தாக்குதல்

1972-ஆம் ஆண்டில், தன் காரை முந்திச் சென்றதற்காக இருவர் மீது இரசாயனக் கலவையை (*Chemical Spray*) பயன்படுத்தி தாக்கியதாகக் இசுகந்தர் மீது குற்றம் சாட்டப்பட்டது. அந்தக் குற்றத்திற்காக மறு ஆண்டில் அவர் தண்டனை பெற்றார். ஓர் ஆண்டு கழித்து, ஓர் இளம் தம்பதியினர் மீது இதே போன்று மற்றோர் இரசாயனக் கலவை தாக்குதல் நடத்தியதாகவும் தகவல்கள் வெளிவந்தன.  
ஐந்து ஆண்டுகளுக்குப் பிறகு, 1977-ஆம் ஆண்டில், ஒரு மனிதப் படுகொலைக்காகக் குற்றம் சாட்டப்பட்டு; சுடுதல் மற்றும் கொலை என இரு தண்டனைகள் இசுகந்தர் மீது சுமத்தப்பட்டன. தன்னுடைய உலங்கு வானூர்திக்கு அருகில் நின்ற ஒருவரை, கடத்தல்காரன் என நினைத்து அவனைச் சுட்டுக் கொன்றார். அந்த இரண்டு நிகழ்வுகளிலும், அவரின் தந்தை சுல்தான் இசுமாயில் தலையிட்டு அதிகாரப்பூர்வமான மன்னிப்பை வழங்கினார்.
# ஜொகூர் சுல்தான் இசுகந்தர்

## சர்ச்சைகள்

### கேமரன் மலை நிகழ்வு

1987-ஆம் ஆண்டில், கேமரன் மலையில் ஒரு குழிப்பந்தாட்ட உதவுநர் மரணத்தின் காரணமாக சுல்தான் இசுகந்தர் மீது மேலும் ஒரு குற்றப்பதிவு கொண்டு வரப்பட்டது. அந்த நிகழ்வில் ஒரு குழிப்பந்தாட்ட குறியை இசுகந்தர் தவறவிட்டதால்; அதைப் பார்த்து அந்தக் குழிப்பந்தாட்ட உதவுநர் சிரித்தார் என்பதற்காக அந்த உதவுநர் குழிப்பந்தாட்ட இரும்புக் கோலால தாக்கப்பட்டார்.  
முன்னாள் மலேசியப் பிரதமர் துங்கு அப்துல் ரகுமான், ஆட்சியாளர்களுக்கு வழங்கப்பட்ட சட்ட விலக்கு காரணமாக சுல்தான்கள் மீதும்; மற்றும் மலேசிய மாமன்னர் மீதும் வழக்குகளைத் தொடர முடியாது என்று சுட்டிக்காட்டினார். அதே நேரத்தில் அவ,ர் சுல்தான் இசுகந்தரின் செயல்களையும் கண்டித்தார். குழிப்பந்தாட்ட உதவுநரின் சகோதரரும் அந்தச் சம்பவத்தின் போது காயமடைந்தார். பின்னர் அவர் மனநிலை பாதிக்கப்பட்டு மனநல மருத்துவமனையில் தனிமைப்படுத்தப்பட்டார்.
# ஜொகூர் சுல்தான் இசுகந்தர்

## சர்ச்சைகள்

### கோமஸ் நிகழ்வு

1992-இன் பிற்பகுதியில், வளைகோற் பந்தாட்டப் பயிற்றுனர்கள் மீது சுல்தான் மற்றும் அவரின் இளைய மகன் துங்கு அப்துல் மஜித் இட்ரிஸ்; ஆகிய இருவரும் நடத்திய தாக்குதல்கள் பெரும் சர்ச்சைகளை ஏற்படுத்தின. அதே வேளையில், மலேசிய ஆட்சியாளர்கள், நீதிமன்ற வழக்குகளில் இருந்து விடுபடும் வழக்குத்தடுப்பு எனும் சட்ட விலக்கு தொடர்பான சர்ச்சைகளும் உச்சக்கட்டத்தை அடைந்தன. இரண்டு நிகழ்வுகளும் உள்ளூர் மற்றும் பன்னாட்டுச் செய்திகளில் கணிசமான தலைப்புச் செய்திகளாக இடம்பெற்றன. வளைகோற் பந்தாட்டப் பயிற்றுனர் டகளஸ் கோமஸ் தாக்கப்பட்ட நிகழ்வு "கோம்ஸ் சம்பவம்" என்றும் பெயரிடப்பட்டது.  
இந்தத் தாக்குதல் நிகழ்வுகளை விசாரிக்க மலேசிய மத்திய அரசாங்கத்தின் மீது அழுத்தங்கள் கொடுக்கப்பட்டன. நாளிதழ்களில் எழுப்பப்பட்ட கடுமையான விமர்சனங்களினால், 10 டிசம்பர் 1992 அன்று, மலேசிய நாடாளுமன்றத்தின் மக்களவை உறுப்பினர்கள் பலர் ஒரு சிறப்பு அமர்வில் அந்தத் தாக்குதல் நிகழ்வுகள் விசாரிக்கப்பட்ட வேண்டும் எனும் தீர்மானத்தைக் கொண்டு வந்தனர்.
# ஜொகூர் சுல்தான் இசுகந்தர்

## சர்ச்சைகள்

### மலேசிய நாடாளுமன்றத்தில் சிறப்பு அமர்வு

10 டிசம்பர் 1992 அன்று மலேசிய நாடாளுமன்றத்தில் கூடியிருந்த 96 நாடாளுமன்ற உறுப்பினர்களும் ஒருமனதாகத் தீர்மானத்தை நிறைவேற்றினர். தேவைப்பட்டால் ஆட்சியாளர்களின் அதிகாரங்களைக் கட்டுப்படுத்த நடவடிக்கைகள் எடுக்க வேண்டும் என்பதே அந்தத் தீர்மானத்தின் முக்கிய நோக்கமாகும்.  
அந்தச் சிறப்புக் கூட்டத்தில், சுல்தான் இசுகந்தர் மற்றும் அவரின் இரு மகன்களின் கடந்தகாலக் குற்றப் பதிவுகள்; மலேசிய நாடாளுமன்றத்தில் வெளிப்படுத்தப்பட்டன. அவர்கள் மூவரும் குறைந்தது 23 தாக்குதல்கள் மற்றும் படுகொலை வழக்குகளில் ஈடுபட்டுள்ளதாகவும் வெளிப்படுத்தப்பட்டது.
# ஜொகூர் சுல்தான் இசுகந்தர்

## சர்ச்சைகள்

### சட்ட முன்வரைவு நிறைவேற்றம்

1993-ஆம் ஆண்டு சனவரி 19 மற்றும் 20-ஆம் தேதிகளில் மலேசிய மக்களவை மற்றும் மலேசிய மேலவை ஆகிய இரு அவைகளிலும் ஒரு சட்ட முன்வரைவு நிறைவேற்றப்பட்டது.. ஆட்சியாளர்களுக்கு வழங்கப்பட்ட சட்டப்பூர்வ விதிவிலக்கை நீக்குவதற்கு முன்மொழியப்பட்ட இந்தச் சட்ட முன்வரைவு தீபகற்ப மலேசியாவின் ஒன்பது சுல்தான்களில் ஆறு சுல்தான்களால் அங்கீகரிக்கப்பட்டது.  
ஆனால் மூன்று சுல்தான்களிடம் இருந்து கடுமையான எதிர்ப்பை எதிர்நோக்கியது. அவர்களில் கிளாந்தான் சுல்தான் இசுமாயில் பெட்ரா மற்றும் ஜொகூர் சுல்தான் இசுகந்தர் ஆகியோர் அடங்குவர். மலேசிய நாடாளுமன்றத்தில் முன்மொழியப்பட்ட சட்ட முன்வரைவைச் செயல்படுத்துவதில் இருந்து தடுக்க, சுல்தான் இசுகந்தர் முயற்சிகளை மேற்கொண்டார்.
# ஜொகூர் சுல்தான் இசுகந்தர்

## சர்ச்சைகள்

### மத்திய அரசாங்கத்தின் நிலைப்பாடு

ஆட்சியாளர்கள் மற்றும் அரச குடும்பங்களின் உறுப்பினர்களுக்கு வழங்கப்பட்ட சட்டப்பூர்வ விதிவிலக்குப் பாதுகாப்பை நீக்க இந்த சட்ட முன்வரைவு பரிந்துரைத்தது. அவர்கள் மீதான குற்றச் செயல்கள் நிரூபிக்கப்பட்டால், சட்டத்தின் மூலம் அவர்கள் மீது வழக்குத் தொடரப் படுவதற்கு அந்த சட்ட முன்வரைவு வகை செய்கிறது.  
இதற்கிடையில், மலேசிய நாடாளுமன்றத்தின் சட்ட முன்வரைவுகளுக்கு ஒப்புதல் அளிக்குமாறு ஆட்சியாளர்களுக்கு மத்திய அரசு தொடர்ந்து அழுத்தம் கொடுத்தது. சட்ட முன்வரைவில் பல திருத்தங்கள் செய்யப்பட்டன. அதன் பின்னர் தீபகற்ப மலேசிய ஆட்சியாளர்கள் அந்தச் சட்ட முன்வரைவை ஏற்றுக் கொண்டார்கள். அதைத் தொடர்ந்து, மார்ச் 1993-இல், அந்தச் சட்ட முன்வரைவு மலேசிய அரசியலமைப்பில் இணைக்கப்பட்டது.
# ஜொகூர் சுல்தான் இசுகந்தர்

## சர்ச்சைகள்

### சிறப்பு நீதிமன்றம்

சட்டங்களை மீறும் ஆட்சியாளர்கள் மீது வழக்குத் தொடர இந்தச் சட்ட முன்வரைவு அனுமதி அளிக்கிறது. அதே வேளையில் ஆட்சியாளர்களைப் பகிரங்கமாக விமர்சிப்பது தொடர்பான 1948-ஆம் ஆண்டின் தேசத் துரோகச் சட்டமும் திருத்தம் செய்யப்பட்டது. மலேசிய உச்ச நீதிமன்றத்தின் தலைமை நீதிபதியின் தலைமையில் ஒரு சிறப்பு நீதிமன்றம் உருவாக்கப்பட்டது. ஆட்சியாளர்களின் உறுப்பினர்கள் மற்றும் அரச குடும்பங்களின் உறுப்பினர்கள் மீது வழக்குத் தொடரப் பட்டால் அந்தச் சிறப்பு நீதிமன்றம் அந்த வழக்குகளை விசாரணை செய்யும்.  
ஆகஸ்டு 1993-இல் ஜொகூர் அரச இராணுவப் படையை (*Johor Military Force*) (**JMF**) கலைக்க மலேசிய மத்திய அரசாங்கம் ஒரு சட்ட முன்வரைவையும் முன்வைத்தது. இருப்பினும், அந்தச் சட்ட முன்வரைவு மலேசிய நாடாளுமன்றத்தால் தவிர்க்கப்பட்டது.
# ஜொகூர் சுல்தான் இசுகந்தர்

## இறப்பு

2000-ஆம் ஆண்டில், சுல்தான் இசுகந்தருக்கு இதயப் புறவழி அறுவைசிகிச்சை (*Coronary Artery Bypass Surgery*) செய்யப்பட்டது. அதன் பிறகு, சுல்தான் இசுகந்தரின் உடல்நலம் ஓரளவிற்கு குன்றியது. சனவரி 2008-இல் ஏற்பட்ட மூச்சுக்குழாய் அழற்சியால் உள்ளூர் மருத்துவமனையில் அனுமதிக்கப்பட்டு சிகிச்சை பெற்றார்.  
சுல்தான் இசுகந்தர் 22 சனவரி 2010 இரவு 7:15 மணிக்கு ஜொகூர் பாருவில் உள்ள புத்திரி சிறப்பு மருத்துவமனையில் காலமானார். அவருக்கு வயது 77.
# விசயன் சிலம்பன்

**விசயன் சிலம்பன்** (*இசுடெர்காப்டிலசு நைக்ரோகேப்டிடேடசு*) முன்பு கலபார்சன் சிலம்பனுடன் ஒத்த இனமாக கருதப்பட்டது. விசயன் சிலம்பன் *சூசுடெரோபிடே* குடும்பத்தினைச் சார்ந்த ஒரு பறவைச் சிற்றினம் ஆகும். இது பிலிப்பீன்சு தீவில் மட்டுமே காணப்படும் அகணிய உயிரி ஆகும். விசயன் சிலம்பன் சமர், லெய்ட் மற்றும் போகொல் ஆகியவற்றில் காணப்படுகிறது.  
இதன் இயற்கை வாழிடம் மிதவெப்பமண்டல அல்லது வெப்பமண்டல ஈரமான தாழ் நிலக் காடு.
# இசுடெர்காப்டிலசு

**இசுடெர்காப்டிலசு** (*Sterrhoptilus*) என்பது சமீபத்தில் *இசுடாசைரிசிலிருந்து* பிரிக்கப்பட்ட ஒரு பாடும் பறவை பேரினமாகும். இது *திமாலிடே* குடும்பத்திற்குள் வகைப்படுத்தப்பட்டுள்ளது. யுகினா பேரினத்தின் பிற "பழைய உலக சிலம்பன்களுடன்", இது சமீபத்தில் *சூசுடெரோபிடே* குடும்பத்தில் பொருத்தமாக வகைப்படுத்தப்பட்டது.  
இந்தப் பேரினத்தில் பின்வரும் நான்கு சிற்றினங்கள் உள்ளன:  
- துருத்தலை சிலம்பன், *இசுடெர்காப்டிலசு கேபிடலிசு*
- தங்க தலை சிலம்பன், *இசுடெர்காப்டிலசு டென்னீசுடவுனி*
- கலாபர்சன் சிலம்பன், *இசுடெர்காப்டிலசு அபினிசு* - *இ. நிக்ரோகாபிடடசு* சிற்றினத்திலிருந்து பிரிக்கப்பட்டது
- விசயன் சிலம்பன், *இசுடெர்காப்டிலசு நிக்ரோகாபிடடசு*
# மீசு வெள்ளைக் கண்ணி

**மீசி வெள்ளைக் கண்ணி** (*கெலெயா சாவானிகா*) என்றும் அழைக்கப்படும் சாவகம் சாம்பல் தொண்டை வெள்ளைக் கண்ணி அல்லது சாம்பல் தொண்டை ஐபோன் என்பது பறவைச் சிற்றினம் ஆகும். இப்பறவை *சூசுடெரோபிடே* குடும்பத்தினைச் சார்ந்தது. இது சாவகம் மற்றும் பாலி தீவுகளில் மட்டுமே வாழும் அகணிய உயிரி.
# மூடிகெரே

**மூடிகெரே** (*Mudigere)* என்பது இந்திய மாநிலமான கர்நாடகா சிக்மகளூரு மாவட்டத்தில் உள்ள ஒரு பேரூராட்சி மற்றும் வட்டம் ஆகும். இது மாவட்டத் தலைமையகத்திலிருந்து 30 கி. மீ தொலைவில் உள்ளது.&nbsp;  
அருகிலுள்ள விமான நிலையம் மங்களூரில் உள்ளது, இது 128 கிமீ (80 மைல்) தொலைவில் உள்ளது. மூடிகெரே காபி மற்றும் கருப்பு மிளகு உற்பத்திக்கு பெயர் பெற்றது.  
மூடிகெரே நகரம் 13°09′17′′N 75°39′01′′E/13.15459 °N 75.65033 °E இல் அமைந்துள்ளது. இது கடலின் மட்டத்திலிருந்து. மேலே சராசரியாக 990 மீ (3,250 அடி) உயரத்தில் உள்ளது. இதனால், மூடிகெரே, சோம்வர்பேட்டை மற்றும் சிக்மகளூருக்கு அடுத்தபடியாக கர்நாடகாவின் 4-ஆவது மிக உயரமான நிர்வாக நகரமாக இது திகழ்கிறது.  
இந்திய மக்கள் தொகைக் கணக்கெடுப்பின்படி, மூடிகெரே 8,962 மக்கள் தொகையைக் கொண்டிருந்தது. இந்த மக்கள் தொகையில் 51% ஆண்களும் 49% பெண்களும் உள்ளனர். மூடிகெரேயின் சராசரி எழுத்தறிவு விகிதம் 82% ஆகும்.
# மூடிகெரே

## கிராமங்கள்

முடிகேர் வட்டத்தில் இருபத்தி ஒன்பது பஞ்சாயத்து கிராமங்கள் உள்ளன:
# மூடிகெரே

## சுற்றுலா தலங்கள்

மேகனகட்டே அருகே உள்ள பெட்டடா பைரவேஸ்வரா மற்றும் பைரபுராவுக்கு அருகிலுள்ள நன்யாத பைரவேஸ்வாரா (ஹோசகேரே), இது முடிகேருக்கு தெற்கே 25 கி. மீ தொலைவில் அமைந்துள்ளது, குட்டிக்கு அருகிலுள்ள தேவரமனே ஆகியவை முடிகேயில் உள்ள பிரபலமான சுற்றுலாத் தலங்களாகும். &nbsp;சுங்கசாலே கிராமத்திற்கு அருகிலுள்ள பல்லலராயணா துர்கா அல்லது துர்கடா பெட்டா மற்றொரு மலையேற்றம் மற்றும் சுற்றுலாத் தலமாகும். கோட்டிகேஹராவிலிருந்து கலாசா வரை பயணம் செய்வது முடிகேரே வட்டத்தின் காபி தோட்டங்கள் மற்றும் பசுமையான மலைகளின் மயக்கும் அனுபவத்தை அளிக்கிறது. சங்கரா அருவி முடிகேரே அருகே அமைந்துள்ளது.
# மூடிகெரே

## கல்வி

முடிகேர் தோட்டக்கலை கல்லூரி உட்பட பல தனியார் மற்றும் அரசு பள்ளிகள் மற்றும் கல்லூரிகளைக் கொண்டுள்ளது.
# மூடிகெரே

## குறிப்பிடத்தக்க நபர்கள்

- பூர்ணாச்சந்திர தேஜஸ்வி
# பிராங்க் கேப்ரியோ

**பிரான்செசுகோ கேப்ரியோ** (*Francesco Caprio*, நவம்பர் 24, 1936 - ஆகத்து 20, 2025) என்பவர் ஒரு அமெரிக்க நீதிபதியும், அரசியல்வாதியும் ஆவார், இவர் ரோடு தீவு, பிராவிடென்சு நகராட்சிக்குரிய நீதிமன்றத்தின் தலைமை நீதிபதியாகவும், உயர் கல்விக்கான ரோடு தீவு ஆளுநர் குழுவின் தலைவராகவும் பணியாற்றினார். *காட் இன் பிராவிடன்சு* என்ற நிகழ்ச்சியில் இவரது நீதித்துறைப் பணி தொலைக்காட்சியில் ஒளிபரப்பப்பட்டது. *பார்க்கிங் வார்சு* என்ற அமெரிக்க போக்குவரத்து விதிமீறல் தொடர்பான உண்மைநிலை நிகழ்ச்சி தொடரிலும் தோன்றினார்.  
2017 ஆம் ஆண்டில், இவரது நீதிமன்ற தீர்ப்பு காணொளிகள் சமூக வலைதளங்களில் பிரபலமடைந்தன, இதில் 15 மில்லியனுக்கு மேலான பார்வைகளை பெற்றார். 2022 ஆம் ஆண்டில், *காட் இன் பிராவிடன்சு* நிகழ்ச்சியின் பார்வைகள் 500 மில்லியனை நெருங்கியது.
# பிராங்க் கேப்ரியோ

## தொடக்க வாழ்க்கை மற்றும் கல்வி

ரோடு தீவில் உள்ள பெடரல் கில் பகுதியில் அன்டோனியோ காப்ரியோவுக்கு பிறந்த மூன்று மகன்களில் இரண்டாவது மகனாகப் பிறந்தார்.  
இவர் பிராவிடன்சு பொதுப் பள்ளிகளில் தொடக்கக்கல்வியை கற்றார், கல்வி கற்கும் போது பாத்திரம் கழுவுவது, காலணிகளை சுத்தப்படுத்துவது ஆகிய பணிகளை ஒரு பகுதியாக செய்தார். ரோடு தீவிலுள்ள பிராவிடன்சு மத்திய உயர்நிலைப் பள்ளியில் பட்டம் பெற்றார், உயர்நிலைப் பள்ளியில் 1953 ஆம் ஆண்டு மல்யுத்தத்தில் மாநில பட்டத்தை வென்றார். பிராவிடன்சு கல்லூரியில் இளங்கலைப் பட்டம் பெற்றார். பட்டம் பெற்ற பிறகு, பிராவிடன்சில் உள்ள ஒப் உயர்நிலைப் பள்ளியில் கல்வியை கற்பிக்கும் ஆசிரியராக தனது தொழில் வாழ்க்கையை தொடங்கினார். ஒப் உயர்நிலைப் பள்ளியில் கல்வி கற்பிக்கும் போது, பாசுடனிலுள்ள சப்போல்க் சட்டப் பல்கலைக்கழகத்தில் இரவுப் பள்ளியில் சட்டக் கல்விப் பயின்றார். இது இவரை சட்டத்துறையில் பணி செய்ய வழி வகுத்தது. 1954 முதல் 1962 வரை 876 வது போர் பொறியாளர் படையணியில் தேசிய காவலில் பணியாற்றினார். அக்காலத்தில், நரகன்செட்டில் உள்ள கேம்ப் வர்னும், பென்சில்வேனியாவில் உள்ள போர்ட் இண்டியன்டவுன் கேப் ஆகிய இடங்களில் இருந்தார்.
# பிராங்க் கேப்ரியோ

## தொழில்

1962 முதல் 1968 வரை பிராவிடன்சு நகர மன்றத்திற்கு தேர்ந்தெடுக்கப்பட்டு பணியாற்றினார். 1970 இல் ரோட் தீவு சட்டத்துறை தலைவர் பதவிக்கு போட்டியிட்டார், குடியரசுக் கட்சியின் இரிச்சர்ட் ஜே. இசுரேலிடம் தேர்தலில் தோல்வியடைந்தார். 1975 இல் ரோட் தீவு அரசியலமைப்பு மாநாட்டின் பிரதிநிதியாக தேர்ந்தெடுக்கப்பட்டார், ஐந்து சனநாயக தேசிய மாநாடுகளுக்கு பிரதிநிதியாக தேர்ந்தெடுக்கப்பட்டார். ரோட் தீவு பல்கலைக்கழகம், ரோட் தீவு கல்லூரி, ரோட் தீவு சமூகக் கல்லூரி ஆகியவற்றிற்கான முக்கிய முடிவுகளைக் மேற்கொள்ளும் உயர் கல்விக்கான ரோட் தீவு ஆளுநர் வாரியத்திற்கு தலைமை தாங்கினார்.  
கேப்ரியோ சனவரி 2023 இல் ஓய்வு பெற்றார்.
# பிராங்க் கேப்ரியோ

## தனிப்பட்ட வாழ்க்கை

கேப்ரியோ சாய்சு இ. கேப்ரியோவை மணந்து 50 ஆண்டுகளுக்கும் மேலாகிறது. இவர்களுக்கு ஐந்து குழந்தைகள் உள்ளனர்: பிராங்க் டி. கேப்ரியோ, டேவிட் கேப்ரியோ, மரிசா கேப்ரியோ பெசுசே, சான் கேப்ரியோ மற்றும் பால் கேப்ரியோ.  
அண்மையில் தனது 87வது பிறந்தநாளைக் கொண்டாடிய பிறகு, திசம்பர் 6, 2023 அன்று, முகநூல் மற்றும் யூடியூப்பில் வெளியிட்ட காணொளியில், தனக்கு கணையப் புற்றுநோய் இருப்பது கண்டறியப்பட்டதாக அறிவித்தார். இவருக்கு ஆதரவளிக்க விரும்புபவர்கள், இவரை தங்களின் பிரார்த்தனைகளில் வைக்குமாறு கேட்டுக்கொண்டார், இவரை நன்றாக கவனித்துக்கொண்ட மருத்துவர்களைப் பாராட்டினார். இவர் ஆகத்து 20, 2025 அன்று தனது 88 ஆவது வயதில் மரணமடைந்தார்.
# ஆரோக்கியசாமி வேலுமணி

**ஆரோக்கியசாமி வேலுமணி** (*Arokiaswamy Velumani*, பிறப்பு ஏப்ரல் 1959) என்பவர் ஒரு இந்திய தொழில்முனைவோர் ஆவார். நவி மும்பையை தலைமையிடமாகக் கொண்ட நோயறிதல் மற்றும் தடுப்பு பரிசோதனைக்கூடங்களின் சங்கிலித் தொடரான தைரோகேர் டெக்னாலஜிஸ் லிமிடெட் நிறுவனத்தின் நிறுவனர் ஆவார். மேலும் இவர் நியூக்ளியர் ஹெல்த்கேர் லிமிடெட்டின் நிறுவனரும் ஆவார். இது தைரோகேருடன் இணைந்து கதிரியக்கமுறையில் நோய் கண்டறியும் நிறுவனமாகும்.
# ஆரோக்கியசாமி வேலுமணி

## துவக்ககால வாழ்க்கை

வேலுமணி 1959 ஏப்ரலில் இந்தியாவின், தமிழ்நாட்டின், கோயம்புத்தூர் மாவட்டம், கோயம்புத்தூருக்கு அருகே உள்ள அப்பநாயக்கன்பட்டி புதூர் என்ற சிற்றூரில் நிலமற்ற விவசாயிக்கு பிறந்தார். இவரது தந்தை ஒரு விவசாயி, தாயார் ஒரு இல்லத்தரசி, அவர் எருமைகளை வளர்த்து, அதன் பாலை விற்று குடும்பத்தை நடத்திவந்தார். வேலுமணி அப்பநாயக்கன்பட்டி புதூரில் உள்ள ஸ்ரீ வெங்கடேஸ்வரா உயர்நிலைப் பள்ளியில் படித்தார். பின்னர் இவர் 1978 இல் 19 வயதில் தன் இளம் அறிவியல் பட்டத்தை சென்னை பல்கலைக்கழகத்துடன் இணைவுபெற்ற இராமகிருஷ்ணா மிஷன் வித்யாலயாவில் பெற்றார்.  
அந்தக் காலகட்டத்தில் தைராய்டு பரிசோதனைக்கான மருத்துவ உபகரணங்கள் வெளிநாடுகளில் இருந்தே இறக்குமதி செய்யப்பட்டு வந்தன. வேலுமணி தன் பணிசார்ந்து ஒரு ஆய்வில் ஈடுபட்டு வந்தார். ஆய்வின் நோக்கம் தைராய்டு பரிசோதனைக்கான மருத்துவ உபகரணங்களை உள்நாட்டில் தயாரிப்பதற்கான சாத்தியத்தை ஆராய்வதாக இருந்தது. ஆய்வின் முடிவில் இந்தியாவில் மிகக்குறைந்த செலவில் தைராய்டு பரிசோதனையை செய்யமுடியும் என்பதைக் கண்டறிந்தார். அதில் உள்ள தொழில் வாய்ப்பை உணர்ந்ததும் வேலையை விட்டு வெளியே வந்த வேலுமணி 1996-ம் ஆண்டு சொந்தமாக தைரோகேர் என்ற தைராய்டு பரிசோதனை மையத்தை நிறுவினார். இவர் தனது பரிசோதனை மையத்தில் கிளைஞர் (franchisee) மாதிரியை அறிமுகப்படுத்தினார். இதன் மூலம் மலிவு விலையில் பரிசோதனை சேவைகளை வழங்கினார். தைரோகேர் தைராய்டு கோளாறுகளுக்கான பரிசோதனையிலிருந்து தடுப்பு மருத்துவ பரிசோதனைகள் மற்றும் பிற நோய்களைக் கண்டறியும் இரத்த பரிசோதனைகள் என விரிவடைந்தது.  
வேலுமணி நியூக்ளியர் ஹெல்த்கேர் லிமிடெட் நிறுவனத்தின் நிறுவனர் மற்றும் நிர்வாக இயக்குநராகவும் உள்ளார். இது மகாராட்டிரத்தின் நவி மும்பையில் அதன் முக்கிய கிளையைக் கொண்ட கதிரியக்க நோயறிதல் நிறுவனம் ஆகும். இந்த நிறுவனம் புற்றுநோய் தொடர்பான இமேஜிங் சேவைகளை மற்றவர்கள் செய்வதில் பாதி செலவில் வழங்கியது. டாக்டர் ஏ. வேலுமணி போகஸ் டிபி மற்றும் ஆரோக்யம், என்ற இரண்டு ஹெல்த்கேர் பிராண்டுகளையும் அறிமுகப்படுத்தினார். அவை மலிவு விலையில், தரமாக காசநோய் கண்டறிதலில் கவனம் செலுத்தின. இவர் பெருநிறுவன நிகழ்வுகளில் ஊக்கமூட்டும் ஒரு வணிக பேச்சாளராக உள்ளார்.
# ஆரோக்கியசாமி வேலுமணி

## தனிப்பட்ட வாழ்க்கை

இவர் பாபா அணு ஆராய்ச்சி மையத்தில் பணிபுரிந்தபோது தன் 27 வயதில் ஜே. கே. ராவ் மற்றும் சரளா ராவ் ஆகியோரின் மகளான சுமதியை மணந்தார். சுமதி பாரத ஸ்டேட் வங்கியில் வேலை செய்து கொண்டிருந்தார். தைரோகேரைத் தொடங்க இணையர் இருவரும் தங்கள் வேலைகளை விட்டு வெளியேறினர். இந்த இணையருக்கு ஒரு மகன் – ஆனந்த் (பிறப்பு 1989), ஒரு மகள் – அம்ருதா (பிறப்பு 1991) ஆகியோர் பாபா அணு ஆராய்ச்சி மையத்தில் வேலுமணி பணிபுரிந்த காலத்தில் பிறந்தவர்கள். சுமதி வேலுமணி 2015 அக்டோபரில் கணைய புற்றுநோயால் பாதிக்கப்பட்டார். அதனைத் தொடர்ந்து 13 பிப்ரவரி 2016 அன்று தன் 55 வயதில் இறந்தார். வேலுமணி தன் மகன், மகளுடன் நவி மும்பையில் உள்ள தைரோகேரின் முக்கிய தலைமையகத்தில் அமைந்துள்ள நிறுவன குடியிருப்பில் தொடர்ந்து வசித்து வருகிறார்.
# மஞ்சள் வளைய வெள்ளைக் கண்ணி

**மஞ்சள் வளைய வெள்ளை கண்ணி** (***கெலெயா வாலேசி***) என்பது சூசுடெரோபிடே குடும்பத்தில் உள்ள ஒரு பறவை சிற்றினமாகும். இது சிறு சுண்டாத் தீவுகளில் காணப்படுகிறது.  
இதன் இயற்கை வாழிவிடம் என்பது மிதவெப்ப மண்டல அல்லது வெப்ப மண்டல ஈரமான தாழ் நிலக் காடுகள் ஆகும்.
# மாலிப்டினம் மோனோபாசுபைடு

**மாலிப்டினம் மோனோபாசுபைடு** (Molybdenum monophosphide) என்பது MoP என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். மாலிப்டினமும் பாசுபரசும் சேர்ந்து இந்த இருமச் சேர்மம் உருவாகிறது.
# மாலிப்டினம் மோனோபாசுபைடு

## தயாரிப்பு

உருகிய மாலிப்டினம் அறுமெட்டாபாசுபேட்டை மின்னாற்பகுப்பு செய்து மாலிப்டினம் மோனோபாசுபைடு தயாரிக்கப்படுகிறது:  
::4Mo(PO<sub>3</sub>)<sub>6</sub> -> 4MoP + 10P<sub>2</sub>O<sub>5</sub> + 9O<sub>2</sub>  
கார்பன் உருக்குக் கலனில் மாலிப்டினம் மற்றும் மெட்டாபாசுபாரிக்கு அமிலத்தின் கலவையை சேர்த்து சூடாக்குவதன் மூலமும் இதை தயாரிக்கலாம்:  
::2Mo + 2HPO<sub>3</sub> + 5C -> 2MoP + 5CO + H<sub>2</sub>O  
இவற்றை தவிற பிற தயாரிப்பு முறைகளும் அறியப்படுகின்றன.
# மாலிப்டினம் மோனோபாசுபைடு

## பண்புகள்

மாலிப்டினம் மோனோபாசுபைடு அறுகோண படிக அமைப்பின் கருப்பு படிகங்களை P6m2 என்ற இடக்குழுவுடன் உருவாகிறது. தண்ணீரில் இது கரையாது. காற்றில் சூடுபடுத்தப்பட்டால் சிதைவடையும்.  
::4 MoP + 11O<sub>2</sub> -> 4MoO<sub>3</sub> + 2P<sub>2</sub>O<sub>5</sub>
# மாலிப்டினம் மோனோபாசுபைடு

## பயன்கள்

மாலிப்டினம் மோனோபாசுபைடு ஒரு வினையூக்கியாகப் பயன்படுத்தப்படுகிறது.
# மாலிப்டினம் இருபாசுபைடு

**மாலிப்டினம் இருபாசுபைடு** (Molybdenum monophosphide) என்பது MoP<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். மாலிப்டினமும் பாசுபரசும் சேர்ந்து இந்த இருமச் சேர்மம் உருவாகிறது.
# மாலிப்டினம் இருபாசுபைடு

## தயாரிப்பு

மாலிப்டினம் தனிமத்துடன் சிவப்பு பாசுபரைச் சேர்த்து ஒரு மூடிய குழாயிலிட்டு 550பாகை செல்சியசு வெப்பநிலைக்கு சூடுபடுத்தினால் மாலிப்டினம் இருபாசுபைடு உருவாகும்.  
::Mo + 2P → MoP<sub>2</sub>
# மாலிப்டினம் இருபாசுபைடு

## பண்புகள்

மாலிப்டினம் இருபாசுபைடு செஞ்சாய்சதுரப் படிக அமைப்பில் கருப்பு நிறப் படிகங்களாக A2<sub>1</sub>am என்ற இடக்குழுவுடன் உருவாகிறது. தண்ணீரில் இது கரையாது. காற்றில் சூடுபடுத்தப்பட்டால் சிதைவடையும். மாலிப்டினம் மோனோபாசுபைடையும் வெள்ளை பாசுபரசையும் கொடுக்கிறது.
::4MoP<sub>2</sub> → 4MoP + P<sub>4</sub>
# மாலிப்டினம் இருபாசுபைடு

## பயன்கள்

மாலிப்டினம் இருபாசுபைடு ஒரு வினையூக்கியாகப் பயன்படுத்தப்படுகிறது.
# தடித்த அலகு கெலியா

**தடித்த அலகு கெலியா** (*Thick-billed heleia*) என்பது புளோரசு வெள்ளைக் கண்ணி என்றும் அழைக்கப்படுவது குருவிச் சிற்றினம் ஆகும். இது *சூசுடெரோபிடே* குடும்பத்தைச் சேர்ந்த ஒரு பறவை ஆகும். இது இந்தோனேசிய சும்பாவா மற்றும் புளோரசு தீவுகளில் காணப்படுகிறது. இதன் இயற்கையான வாழிடங்கள் மிதவெப்ப மண்டல அல்லது வெப்பமண்டல வறண்ட காடுகள், மிதவெப்ப அல்லது வெப்பமண்டலம் ஈரமான தாழ் நிலக் காடுகள் மற்றும் மிதவெப்ப மண்டல அல்லது வெப்பமண்டல ஈரமான மலைக் காடுகள் ஆகும்.
# புள்ளி மார்பு கெலியா

**புள்ளி மார்பு கெலியா** (*Spot-breasted heleia*) என்பது சூசுடெரோபிடே குடும்பத்தைச் சேர்ந்த ஒரு பறவை சிற்றினமாகும். இது திமோர் தீவில் காணப்படுகிறது. இதன் இயற்கையான வாழிடங்கள் மிதவெப்ப மண்டல அல்லது வெப்ப மண்டல ஈரமான தாழ் நிலக் காடுகள் மற்றும் மிதவெப்ப அல்லது வெப்பமண்டலம் ஈரமான மலைக் காடுகள் ஆகும். இது வாழிட இழப்பால் அச்சுறுத்தப்படுகிறது.
# இராதாட்டமி

**இராதாட்டமி** (*Radhashtami*) என்பது இந்துக் கடவுள் கிருட்டிணனின் முக்கிய மனைவியான இராதையின் பிறந்த நாளைக் கொண்டாடும் திருவிழாவாகும். இது இராதையின் பிறப்பிடமான பர்சானா மற்றும் முழு விரஜபூமி பிராந்தியத்திலும் எட்டாவது நாளில் (பிரகாசமான அட்டமி) (சந்திர மாதத்தின் புரட்டாசி (ஆகஸ்ட்-செப்டம்பர்) கொண்டாடப்படுகிறது. கிருஷ்ண ஜெயந்திக்கு பதினைந்து நாட்களுக்குப் பிறகு இராதாட்டமி வருகிறது.  
வைணவத்தில் இராதை, கிருட்டிணனின் நித்திய மனைவியாகக் கருதப்படுகிறார். மேலும் அவரது நிபந்தனையற்ற அன்பிற்காகவும், கிருட்டிணன் மீதான மாறாத பக்திக்காகவும் வணங்கப்படுகிறார். இத்திருவிழா, மக்களின் சமூக வாழ்க்கையை நிர்வகிக்கும் கலாச்சார-மத நம்பிக்கை அமைப்பின் குறிப்பிடத்தக்க அம்சமாக இருக்கிறது.
# இராதாட்டமி

## வரலாறு

வியாசரின் பத்ம புராணம் (தொகுதி 5) பூமி காண்டத்தின் 7வது அத்தியாயம் இராதாட்டமி பண்டிகை தொடர்பான விரிவான தகவல்களையும் சடங்குகளையும் வழங்குகிறது. கந்த புராணத்தின் விஷ்ணு காண்டத்தில், கிருட்டிணனுக்கு 16,000 கோபியர்கள் இருந்ததாகக் குறிப்பிடப்பட்டுள்ளது. அவர்களில் இராதை மிகவும் முக்கியமானவர்.  
இராதா, உத்தரப் பிரதேச மாநிலத்தின் மதுரா மாவட்டத்தில் அமைந்துள்ள கோகுலத்திற்கு அருகில் அமைந்துள்ள இராவல் என்ற சிறிய ஊரில் பர்சானாவின் யது குல ஆட்சியாளரான விருசபானுவுக்கும் அவரது மனைவி கீர்த்திதாவுக்கும் பிறந்தார். ஆனால் இவர் பர்சானாவில் இவர் வளர்ந்ததாக கூறப்படுகிறது. நாட்டுப்புறக் கதைகளின்படி, கிருட்டிணன் தன் முன் தோன்றும் வரை இராதா உலகத்தைப் பார்க்க கண்களைத் திறக்கவில்லை.
# இராதாட்டமி

## கொண்டாட்டம்

சிலைகள்]]
இராதா வல்லப சம்பிரதாயம், கௌடிய வைணவம், துவைதாத்துவைதம், புஷ்டிமார்க்கம் மற்றும் அரிதாசி சம்பிரதாயம் போன்ற பாரம்பரியங்களுடன் தொடர்புடைய பல்வேறு கோவில்களில் இராதாட்டமி கொண்டாடப்படுகிறது. பிருந்தாவனத்தின் இராதா வல்லப ஆலயம், மற்றும் சேவா குஞ்ச் ஆகிய இடங்களில் கொண்டாட்டங்கள் ஒன்பது நாட்கள் நீடிக்கும். சடங்குகளில் இராதை மற்றும் கிருட்டிணனின் ஊர்வலம், உணவு மற்றும் ஆடை விநியோகம், இசை மற்றும் நடனம் ஆகியவையும் அடங்கும்.
சிறீஜி கோவில் எனவும் அழைக்கப்படும் இராதா ராணி கோவில்]]
பாரம்பரியமாக, கௌடிய வைணவத்தைப் பின்பற்றுபவர்கள் (இதில் அகில உலக கிருஷ்ண பக்திக் கழகம் பக்தர்களும் அடங்குவர்) மற்றும் இராதையின் பக்தர்கள் அரைநாள் நோன்பிருப்பது வழக்கம். ஆனால், ஏகாதசியைப் போலவே, சில பக்தர்கள் முழு நாளும் இந்த விரதத்தை கடைபிடிக்கின்றனர். சிலர் தண்ணீர் இல்லாமல் கூட விரதமிருப்பர். இந்நாளில் அகில உலக கிருஷ்ண பக்திக் கழகம் கோவில்களில் இராதாதேவி சிலைக்கு'திருமுழுக்கு வழிபாடு செய்யப்படுகிறது.  
இராதாட்டமி விரஜபூமி பகுதியில் சம்பிரதாயமாக கொண்டாடப்படுகிறது. விழா அன்று, இராதா கிருட்டிணன் சிலைகள் பாரம்பரியமாக முழுவதுமாக மலர்களால் அலங்கரிக்கப்படுகின்றன. கூடுதலாக, இந்த நாளில் மட்டுமே பக்தர்கள் இராதையின் பாதங்களை தரிசனம் பெற அனுமதிக்கப்படுகின்றனர். மற்ற எல்லா நாட்களிலும், அவை மூடப்பட்டிருக்கும்.  
இராதாட்டமி அன்று இராதையின் சிலைக்கு பஞ்சாமிர்தம் உட்பட பலவிதப் பொருட்களால் அபிசேகம் செய்யப்பட்டு புத்தாடை அணிவிப்பர். பின்னர் நைவேத்தியம் (உணவு) வழங்கப்படுகிறது. இந்த நாளில், பக்தர்கள் இராதா கிருட்டிணனைப் புகழ்ந்து பக்தி பாடல்களைப் பாடுவார்கள். பின்னர், பக்தர்கள் அனைவருக்கும் பிரசாதமாக விருந்து வழங்கப்படுகிறது.
# இராதாட்டமி

## முக்கியத்துவம்

கோவிலில் இராதாட்டமி அன்று அலங்கரிக்கப்பட்டுள்ள் இராதா கிருட்டிணன் சிலைகள்]]
இமாச்சலப் பிரதேச அரசின் நிதியுதவியுடன் மணிமகேசன் ஏரியில் மணிமகேசன் யாத்திரை எனப்படும் ஒரு புனித யாத்திரை நடத்தப்படுகிறது. யாத்ரிகர்கள் வெறுங்காலுடன், சிவன் மீது பாடல்களைப் பாடி, நடனமாடி, அட்சரின் அருகிலுள்ள சாலைப் புள்ளியிலிருந்து மணிமகேசன் ஏரி வரை 14 கிலோமீட்டர்கள் (8.7) இந்த மலையேற்றத்தை மேற்கொள்கிறார்கள். கிருஷ்ண ஜெயந்தியில் தொடங்கும் மணிமகேச யாத்திரை பதினைந்து நாட்களுக்குப் பிறகு இராதாட்டமி அன்று முடிவடைகிறது.
# இராதாட்டமி

## இதனையும் காண்க

- கிருஷ்ண ஜெயந்தி
- இராதா ராணி கோயில்
# ஜொகூர் அரச இராணுவப் படை

**ஜொகூர் அரச இராணுவப் படை** (ஆங்கிலம்: *Royal Johor Military Force* (**JMF**); மலாய்: *Askar Timbalan Setia Negeri Johor*; சீனம்: 柔佛御林军) என்பது ஜொகூர் மாநிலத்தின் அரச பாதுகாப்புப் படை; மற்றும் ஜொகூர் சுல்தானின் தனியார் அரசக் காவலர் படையும் ஆகும். மலேசியாவில் இன்றும் செயல்பாட்டில் உள்ள மிகப் பழமையான இராணுவப் பிரிவு; மற்றும் மலேசியாவில் ஒரு மாநில அரசால் பராமரிக்கப்படும் ஒரே இராணுவப் படையும் ஆகும்.
# ஜொகூர் அரச இராணுவப் படை

## பொது

1946-ஆம் ஆண்டில் மலாயா கூட்டமைப்பில் ஜொகூர் மாநிலம் இணையும் போது தன்னுடைய அரச பாதுகாப்புப் படையைத் தக்க வைத்து கொள்ள முடியும் எனும் துணை விதி, மலேசிய அரசியலமைப்புச் சட்டத்தில் இணைக்கப்பட்டது. மலேசிய அரசியலமைப்பின் ஒன்பதாவது அட்டவணை (*Ninth Schedule of the Constitution of Malaysia*), மலேசிய நாட்டின் வெளியுறவுக் கொள்கை மற்றும் இராணுவப் படைகளுக்கு மலேசிய கூட்டாட்சி அரசாங்கம் மட்டுமே பொறுப்பு என்று கூறுகிறது.  
எந்த வகையான அவசரகாலம்; மற்றும் ஆயுத மோதல்களின் போது மலேசிய ஆயுதப் படைகளின் கீழ் ஜொகூர் அரச பாதுகாப்புப் படை ஈடுபடும்.
# ஜொகூர் அரச இராணுவப் படை

## பொது

### நவீன இராணுவப் படை

1886-ஆம் ஆண்டு நவீன ஜொகூரின் முதல் சுல்தானான சுல்தான் அபு பக்கரின் ஆட்சியின் போது ஜொகூர் அரச பாதுகாப்புப் படை நிறுவப்பட்டது.  
மலாயா கூட்டமைப்பு மாநிலங்கள் மற்றும் மலாயா கூட்டமைப்பில் சேரா மாநிலங்கள் அமைப்புகளில், ஜொகூர் மாநிலம் மட்டுமே அதன் நவீன இராணுவப் படையைக் கொண்ட முதல் மற்றும் ஒரே மலாய் மாநிலம் ஆகும். அந்தக் காலக்கட்டத்தில் வேறு எந்த மலாய் மாநிலமும் அதன் சொந்த இராணுவத்தைக் கொன்டிருக்கவில்லை.  
அதன் பின்னர் ஜொகூர் அரச இராணுவப் படை தோற்றுவிக்கப்பட்டு; இன்று வரையில் செயல்பாட்டில் உள்ளது. இந்தப் படையின் தளபதியாக ஜொகூர் சுல்தான் பொறுப்பு வகிக்கிறார்.
# மும்மாலிப்டினம் பாசுபைடு

**மும்மாலிப்டினம் பாசுபைடு** (*Trimolybdenum phosphide*) என்பது Mo<sub>3</sub>P என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். மாலிப்டினமும் பாசுபரசும் சேர்ந்து இந்த இருமச் சேர்மம் உருவாகிறது.
# மும்மாலிப்டினம் பாசுபைடு

## தயாரிப்பு

மாலிப்டினம்(VI) ஆக்சைடுடன் சோடியம் குளோரைடும் மாலிப்டினம் அறுமெட்டாபாசுபேட்டையும் சேர்த்து இவ்வினை கலவையை மின்னாற்பகுப்பு வினைக்கு உட்படுத்தினால் மும்மாலிப்டினம் பாசுபைடு உருவாகும்.
# மும்மாலிப்டினம் பாசுபைடு

## பண்புகள்

மாலிப்டினம் இருபாசுபைடு நாற்கோணகப் படிக அமைப்பில் சாம்பல் நிறப் படிகங்களாக I4 என்ற இடக்குழுவுடன் உருவாகிறது. தண்ணீரில் இது கரையாது. 7 கெல்வின் வெப்பநிலையில் மும்மாலிப்டினம் பாசுபைடு ஒரு மீக்கடத்தியாக மாறுகிறது.
# மும்மாலிப்டினம் பாசுபைடு

## பயன்கள்

மும்மாலிப்டினம் பாசுபைடு ஒரு வினையூக்கியாகப் பயன்படுத்தப்படுகிறது. மேலும் இதை ஒரு மின்திரட்டியாகவும் பயன்படுத்த முடியும்.
# 2024 பாரசீக வளைகுடா வெள்ளம்

**2024 பாரசீக வளைகுடா வெள்ளம்** (*2024 Persian Gulf floods*) என்பது 2024-இல், பாரசீக வளைகுடா பகுதிகளில் பெய்த பலத்த மழையின் விளைவாக இப்பகுதி முழுவதும் திடீரென ஏற்பட்ட வெள்ளம் ஆகும். பல மாநிலங்களில் ஒரே நாளில் கிட்டத்தட்ட ஒரு வருடத்திற்குச் சமமான மழைப் பதிவாகியுள்ளது. இதனால் ஏற்பட்ட வெள்ளம் இப்பகுதி முழுவதும் குறிப்பிடத்தக்கத் தாக்கத்தை ஏற்படுத்தியது. ஓமான் மற்றும் ஐக்கிய அரபு அமீரகம் இந்த வெள்ளத்தினால் அதிகமாகப் பாதிக்கப்பட்ட பகுதிகளாகும். இதன் விளைவாக ஓமானைச் சேர்ந்த 19 பேர் உட்படக் குறைந்தது 24 பேர் இறந்தனர். தென்கிழக்கு ஈரான், யெமன் மற்றும் சவுதி அரேபியா கிழக்கு மாகாணம், அதே போல் வளைகுடா நாடுகளான பகுரைன் மற்றும் கத்தார் ஆகியவையும் பலத்த மழை மற்றும் அடுத்தடுத்த வெள்ளத்தால் பாதிப்பினைச் சந்தித்தன.
# 2024 பாரசீக வளைகுடா வெள்ளம்

## பின்னணி

பாரசீக வளைகுடா பகுதியானது, வெப்பமான மற்றும் வறண்ட வானிலைக்குப் பெயர் பெற்றது; இருப்பினும் கனமழையால் ஏற்படும் வெள்ளமும் சமீபத்திய ஆண்டுகளில் வழக்கமாக ஏற்பட்டுள்ளது. வறண்ட பாலைவனக் காலநிலை மற்றும் அதிக வெப்பநிலை காரணமாக, ஐக்கிய அரபு அமீரகத்தில் தண்ணீர்ப் பற்றாக்குறையை எதிர்த்துப் போராட மேக விதைப்பு பயன்படுத்தப்படுகிறது. தீங்கு விளைவிக்கும் விதைப்பு பொருட்களைப் பயன்படுத்துவது சுற்றுச்சூழல் தாக்கத்திற்கு வழிவகுக்கும் என்பதால் செயற்கை மழைப்பொழிவு விமர்சிக்கப்பட்டுள்ளது. ஆனால் ஐக்கிய அரபு அமீரகம் வெள்ளி அயோடைடு போன்ற தீங்கு விளைவிக்கக்கூடிய இரசாயனங்களுக்குப் பதிலாக இயற்கை உப்புகளைப் பயன்படுத்தப்படுகின்றது. ஐக்கிய அரபு அமீரகம் பூமியில் வெப்பமான மற்றும் வறண்ட பகுதிகளில் ஒன்றாக இருப்பதால், மழை மேம்பாட்டு அறிவியலுக்கான ஐக்கிய அரபு அமீரகத்தின் ஆராய்ச்சித் திட்டம் நாட்டில் எதிர்பார்க்கப்படும் நீர்ப் பற்றாக்குறையைச் சமாளிக்கப் புதுமையான தீர்வுகளில் முதலீடு செய்து வருகிறது. பிற விமர்சகர்கள் அசாதாரண வானிலையைப் பருவநிலை மாற்றத்துடன் இணைத்துள்ளனர். மேக விதைப்பு ஒரு குறைந்த விளைவை மட்டுமே ஏற்படுத்தும் என்றும் மேக விதைப்பில் கவனம் செலுத்துவது "தவறானது" என்றும் நிபுணர்கள் கூறியுள்ளனர். இப்பகுதி சமீபத்திய ஆண்டுகளில் வெப்ப அலைகள் மற்றும் சூறாவளிகளால் பாதிக்கப்பட்டுள்ளது. மேலும் வெப்பநிலை மற்றும் ஈரப்பதம் அதிகரித்து வருவதால், வளைகுடாவில் வெள்ளம் ஏற்படும் அபாயமும் இருப்பதாக ஆராய்ச்சியாளர்கள் எதிர்பார்க்கிறார்கள்.  
வெள்ளத்திற்குப் பிறகு, *புளூம்பெர்க்* போன்ற சில செய்தி நிறுவனங்கள், கனமழையை ஐக்கிய அரபு அமீரகத்தின் செயற்கை மழைத் திட்டத்துடன் தொடர்புப்படுத்தி கருத்துக்கள் வெளியிட்டன. பெரிய அளவிலான வானிலை முறை முன்கூட்டியே கணிக்கப்பட்டதாலும், மேக விதைப்பால் பாதிக்கப்பட முடியாத அளவுக்கு அதிகமாக இருந்ததாலும், அதிக மழைப்பொழிவுக்கு மேக விதைப்பு தான் காரணம் என்பதை ரீடிங் பல்கலைக்கழக விஞ்ஞானிகள் மறுத்தனர். மேக விதைப்பின் விளைவுகள் பொதுவாகக் குறுகிய காலத்திற்கு மட்டுமே நீடிக்கும். சில மணிநேரங்களுக்கே இவை நீடிக்கும் என்று அவர்கள் கூறினர். பெரிய இடியுடன் கூடிய மழை பெய்ததால் பலத்த மழை பெய்ததாக ரீடிங் பல்கலைக்கழகத்தின் வானிலை ஆய்வாளர்களும் தெரிவித்தனர். ஐக்கிய அரபு அமீரகத்தின் தேசிய வானிலை மையத்தின் துணை இயக்குநர் உமர் அல் யாசிதி, இந்த நிறுவனம் "இந்த நிகழ்வின் போது எந்த செயற்கை மழைக்கான நடவடிக்கைகளையும் நடத்தவில்லை" என்றார். மேக விதைப்புக்கான இணைப்பை மற்ற செய்தி வர்ணனையாளர்களும் நிராகரித்துள்ளனர். தொழில்நுட்பம் ஓரளவு மழையை அதிகரிக்கிறது என்றும், ஐக்கிய அரபு அமீரகத்தின் மேக விதைப்புத் திட்டம் நாட்டின் கிழக்குப் பகுதியில், அடர்த்தியான மக்கள்தொகை கொண்ட பெருநகரப் பகுதிகளிலிருந்து விலகி உள்ளது என்றும் கூறினார்.
# 2024 பாரசீக வளைகுடா வெள்ளம்

## தாக்கம்

### ஓமான்

ஓமானில், வெள்ளத்தால் குறைந்தது 19 பேர் கொல்லப்பட்டனர். இதில் 10 பள்ளிக் குழந்தைகள் மற்றும் அவர்களின் வாகன ஓட்டுநர் ஆகியோர் அடங்குவர். ஏப்ரல் 14 அன்று சமத் அல்-ஷானில் வெள்ள நீரில் வாகனம் அடித்துச் செல்லப்பட்டது. மீட்புப் பணியாளர்கள் சகாமில் ஒரு பெண்ணின் உடலைக் கண்டுபிடித்தனர். பரவலாக வெள்ளம் ஏற்பட்ட சர்கியா வடக்கு ஆளுநரகம் மிகவும் கடுமையாகப் பாதிக்கப்பட்ட பகுதியாகும். மஸ்கட் பன்னாடு வானூர்தி நிலையத்திலிருந்து சில வானூர்தி பயணங்கள் இரத்து செய்யப்பட்டன. சில பயணங்கள் தாமதமானது. அமீரகத்தின் ஏழுப்பகுதிகளிலும் பரவலாக வெள்ளப்பெருக்கு ஏற்பட்டது. வெள்ளத்திற்கு முன்னதாக, ஒரு மதிப்பிடப்பட்ட மழை , வரை ஐக்கிய அரபு அமீரகத்தின் சில பகுதிகளில் மதிப்பிடப்பட்டது.  
ரஃஸ் அல் கைமா நகரம் உள்ள ஓர் ஆற்றுப் பள்ளத்தாக்கில் வெள்ளத்தில் 70 வயதான அமீரக மூத்தோர் ஒருவரின் வாகம் அடித்துச் செல்லப்பட்டதில் அவர் இறந்தார். மூன்று பிலிப்பீன்சு தொழிலாளர்களும் இந்த வெள்ளத்தில் இறந்தனர். வெள்ளத்தில் சிக்கிய வாகனத்திற்குள் இருவரும் மூன்றாவது நபர் வெள்ளத்தால் ஏற்பட்ட வாகன விபத்தினால் உயிர் இழந்தார். ரஃஸ் அல் கைமா மற்றும் அல் ஐனில் நிலச்சரிவுகள் ஏற்பட்டுள்ளது. இப்பகுதியில் குடியிருப்பாளர்கள் வீட்டிலேயே இருக்கவும், முற்றிலும் அவசியமானாலன்றி வாகனம் ஓட்டுவதைத் தவிர்க்கவும் எச்சரிக்கப்பட்டனர். நாடு முழுவதும், பள்ளிகள் மற்றும் தனியார்த் துறையினர் வாரத்தின் எஞ்சிய நாட்களில் (திங்கள் தவிர) வீட்டிலிருந்து வேலை செய்யுமாறு அறிவுறுத்தப்பட்டனர். துபாய்-அபுதாபி, துபாய்-சார்ஜா மற்றும் துபாய்-அஜ்மான் வழித்தடங்களில் நகரங்களுக்கு இடையான பேருந்து சேவையும் நிறுத்தப்பட்டது. துபாய் பன்னாட்டு வானூர்தி நிலையத்தில் இரண்டு நாள் காலப்பகுதியில் மொத்தம் 1,244 வானூர்தி பயணங்கள் இரத்து செய்யப்பட்டும், 41 வானூர்திகள் திசைதிருப்பப்பட்டன. துபாயிலிருந்து ஏப்ரல் 16 அன்று புறப்படத் திட்டமிடப்பட்ட அனைத்து *பிளைதுபாய்* வானூர்திகளும் இரத்து செய்யப்பட்டன. துபாய் வானூர்தி நிலையத்தில், மொத்தம் அங்குலம் (164 மிமீ) மழை பெய்தது.  
அல் ஐனில் விளையாடவிருந்த அமீர்க அல் ஐன் மற்றும் சவுதி அல் கிலால் கால்பந்து குழுக்களுக்கு இடையிலான ஏஎப்சி ஆசிய வாகையாளர் தொடர் அரையிறுதி கால்பந்து போட்டி வெள்ளம் காரணமாக ஒரு நாள் ஒத்திவைக்கப்பட்டது.
# 2024 பாரசீக வளைகுடா வெள்ளம்

## தாக்கம்

### பகுரைன்

, பகுரைன்]]
ஏப்ரல் 15 மற்றும் 16ஆம் தேதிகளில் பலத்த மழை மற்றும் இடியுடன் கூடிய மழை பெய்தது, இதன் விளைவாகப் பரவலான வெள்ளம் ஏற்பட்டது. இதனால் வாகனங்கள் சாலைகளில் விடப்பட்டன. பகுரைன் உள்துறை அமைச்சகம் குடியிருப்பாளர்களை வீட்டிலேயே இருக்குமாறு பொதுப் பாதுகாப்பு எச்சரிக்கையை வெளியிட்டது. வெள்ளத்தின் விளைவாகப் பள்ளிகள் மற்றும் உயர் கல்வி நிறுவனங்களை மூடுவதாகக் கல்வி அமைச்சகம் அறிவித்தது. காற்றின் வேகம் மணிக்கு 70 கிமீ/மணி இருந்ததாக மதிப்பிடப்பட்டது. மழை காரணமாக சிட்ரா நகரில் ஒரு பல்பொருள் அங்காடியின் கூரை இடிந்து விழுந்தது.
# 2024 பாரசீக வளைகுடா வெள்ளம்

## தாக்கம்

### கத்தார்

பலத்த மழை மற்றும் பலத்த காற்று பெரும்பாலும் மதீனத் ஆஷ் ஷமல் மற்றும் அர்-ரூயஸ் நகரங்களை மையமாகக் கொண்டு நாட்டின் வடக்குப் பகுதிகளில் மட்டுமே இருந்தது. தோகாவில் பரவலாக மழை பதிவாகியுள்ளது. மோசமான வானிலை காரணமாகப் பள்ளிகள் மற்றும் பொது அலுவலகங்கள் மூடப்பட்டன. இன்றைய தினம் சேவைகள் அனைத்தும் இணையவழி மாற்றப்பட்டன.
# 2024 பாரசீக வளைகுடா வெள்ளம்

## தாக்கம்

### சவுதி அரேபியா

கிழக்கு மாகாணத்தில் பலத்த மழைப் பதிவாகியுள்ளது . பரவலான வெள்ளம் மாகாணத்தை, குறிப்பாகத் தலைநகர் தம்மத்தைப் பாதித்தது. இதன் விளைவாகச் சுரங்கப்பாதை சாலை மூடப்பட்டது. பள்ளிகளுக்கு விடுமுறை அளிக்கப்பட்டன.
# 2024 பாரசீக வளைகுடா வெள்ளம்

## தாக்கம்

### குவைத்து

குவைத்தின் வானிலை ஆய்வு நிறுவனம் ஏப்ரல் 16ஆம் தேதி அதிக மழை மற்றும் இடியுடன் கூடிய மழை பெய்யும் என்று எச்சரித்தது இருந்தது.
# 2024 பாரசீக வளைகுடா வெள்ளம்

## நடவடிக்கைகள்

ஏப்ரல் 17 அன்று, பட்டத்து இளவரசரும் பகுரைனின் பிரதமருமான சல்மான் பின் ஹமாத் அல் கலீஃபா குடியிருப்பாளர்களுக்கு மழை தொடர்பான சேதங்களை மதிப்பீடு செய்து இழப்பீடு வழங்குவதற்கான திட்டங்களை அறிவித்தார். கனமழையை எதிர்கொள்ள, வெள்ளத்தில் மூழ்கிய தெருக்களிலிருந்து மழைநீரை அகற்றி அல்-லூசி ஏரியில் செலுத்துவது உள்ளிட்ட வெள்ள நிவாரண முயற்சிகளை ஒருங்கிணைக்க, பணிகள் அமைச்சகம் மற்றும் பகுரைனின் நான்கு நகராட்சி சபைகளுக்கும் இடையே ஒரு நாடு தழுவிய அவசரக் கூட்டுப் பணிக்குழு அமைக்கப்பட்டது.  
ஓமன் காவல்துறை 152 நடவடிக்கைகளை மேற்கொண்டது. நாடு முழுவதும் வெள்ளத்தில் சிக்கித் தவித்த 1,630 நபர்களை மீட்டது.
# 2024 பாரசீக வளைகுடா வெள்ளம்

## இரங்கல்

இசுலாமிய ஒத்துழைப்பு அமைப்பின் பொதுச்செயலாளர் கிசைன் பிராகிம் தாகா வெள்ளத்தால் பாதிக்கப்பட்டவர்களுக்கு இரங்கல் தெரிவித்தார்.
# பிரதம்

**பிரதம்** (*Pratham*) இந்தியாவின் மிகப்பெரிய அரசு சாரா அமைப்புகளில் ஒன்றாகும். சமூக ஆர்வலராகவும் தொழில் முனைவோராகவும் அறியப்படும் மாதவ் சவான் மற்றும் பரீதா லம்பே ஆகியோரால் இணைந்து நிறுவப்பட்டது. இந்தியாவின் பின்தங்கிய குழந்தைகளுக்கு தரமான கல்வியை வழங்க இது செயல்படுகிறது. சேரிகளில் உள்ள குழந்தைகளுக்கு முன்பள்ளிக் கல்வியை வழங்குவதற்காக 1995 ஆம் ஆண்டில் மும்பையில் நிறுவப்பட்ட பிரதம் இன்று இந்தியாவின் 23 மாநிலங்கள் மற்றும் ஒன்றியப்பிரதேசங்களில் பரவியுள்ளது மேலும் அமெரிக்கா, ஐக்கிய இராச்சியம், ஜெர்மனி, சுவீடன் மற்றும் ஆத்திரேலியா ஆகிய நாடுகளில் துணைத் துறைகளைக் கொண்டுள்ளது.  
பிரதமின் நிறுவனரும் முன்னாள் தலைமை நிர்வாக அதிகாரியுமான மாதவ் சவான், 2011 ஆம் ஆண்டு சமூக தொழில்முனைவோருக்கான *ஸ்கோல்* விருதைப் பெற்றார். மேலும், இருபது ஆண்டுகளுக்கும் மேலாக பல்லாயிரக்கணக்கான பின்தங்கிய குழந்தைகளின் கற்றல் தேவைகளை வெற்றிகரமாக பூர்த்தி செய்ததன் விளைவாக, மேம்பாட்டு ஒத்துழைப்பில் 2013 பிபிவிஏ அறக்கட்டளை அறிவு எல்லைகள் விருதைப் பெற்றார். வாசிக்கும் திறனை விரைவுபடுத்தும் புதிய முறைகளை வடிவமைத்து செயல்படுத்தியுள்ளனர். ஒரு அடித்தள நிலையிலான அணுகுமுறையைப் பயன்படுத்தி, மாணவர்களின் வயதிற்குப் பதிலாக உண்மையான நிலைகள் மற்றும் தேவைகளால் குழுக்களாக தொகுக்கப்படுகிறார்கள். இந்த அமைப்பு தன் திட்டங்களுக்கு ஆட்சேர்ப்பு செய்யப்பட்ட ஆசிரியர்கள் மற்றும் தன்னார்வலர்களுக்கு குறிப்பிட்ட பயிற்சியை வழங்குகிறார்கள். 2018 ஆம் ஆண்டில், பிரதமிற்கு *லூயி சே வூ* பரிசு வழங்கப்பட்டது, இது மனிதகுலத்திற்கு பயனளிக்கும் சிறந்த பங்களிப்புகளை அங்கீகரிக்கும் பல்துறையிடைக் கண்டுபிடிப்பு பரிசு ஆகும். கல்வியறிவின்மையை ஒழிப்பதில் கவனம் செலுத்திய நேர்மறை ஆற்றல் பிரிவில் பிரதம் ஒருமனதாக தேர்ந்தெடுக்கப்பட்டது.
# பிரதம்

## வரலாறு.

இந்தியாவின் ஆரம்பக் கல்வியை மேம்படுத்துவதற்காக அரசு, பெருநிறுவனங்கள் மற்றும் குடிமைச் சமூகம் இவற்றிற்கிடையே முத்தரப்பு கூட்டாண்மையை ஏற்படுத்துவதற்காக யுனிசெஃப் முதலில் மும்பையில் **பம்பாய் கல்வி முன்முயற்சியைத்** தொடங்கியது. இது 1995 ஆம் ஆண்டில் பிரதம் ஒரு தன்னிச்சையான தொண்டு நிறுவனமாக உருவாக வழிவகுத்தது.  
மும்பையின் சேரிகளில் முன்பருவக் கல்வி வகுப்புகளை (கல்விக்கு முந்தைய வகுப்புகள்) நடத்துவதன் மூலம் பிரதம் தன் செயல்பாடுகளைத் தொடங்கியது. கோயில்கள், அலுவலகங்கள் மற்றும் மக்களின் வீடுகள் உட்பட சமூக அமைப்புகுள் உள்ள இடங்களில் கற்பிக்க தன்னார்வலர்கள் நியமிக்கப்பட்டனர். பிரதம் முன்பருவப் பள்ளி வகுப்புகள் பெருகி மற்ற இடங்களிலும் பின்பற்றப்பட்டன.
# பிரதம்

## இலக்கு

"பள்ளியில் உள்ள ஒவ்வொரு குழந்தையும் நன்கு கற்றுக்கொள்வது" என்பதே இதன் பிரதான நோக்கமாகும். உலகின் ஏழைகளில் மூன்றில் ஒரு பங்கைக் கொண்ட இந்தியாவின் ஏழைகளின் எழுத்தறிவு அளவை அதிகரிப்பதன் மூலம், இந்தியாவின் பொருளாதார மற்றும் சமூக சமத்துவத்தை மேம்படுத்துவதே பிரதம் அமைப்பின் நோக்கமாகும். இது நிலையான மற்றும் மறுஉருவாக்கம் செய்யக்கூடிய குறைந்த கட்டண கல்வி மாதிரிகளை அறிமுகப்படுத்துவதன் மூலம் மேற்கொள்ளப்படுகிறது.
# பிரதம்

## பணி

**கல்வியின் ஆண்டுத் தரநிலை அறிக்கை** (*Annual Status of Education Report*) என்பது நாட்டின் ஒவ்வொரு கிராமப்புற மாவட்டத்திலும் குழந்தைகளின் பள்ளி நிலை மற்றும் அடிப்படை கற்றல் முடிவுகள் குறித்த தகவல்களை சேகரிக்கும் ஒரு வீட்டு அடிப்படையிலான கணக்கெடுப்பாகும். இக்கணக்கெடுப்பு என்பது 2005 முதல் ஒவ்வொரு ஆண்டும் சுமார் 500 அமைப்புகளையும் 25,000 க்கும் மேற்பட்ட தன்னார்வலர்களையும் உள்ளடக்கிய ஒரு மகத்தான பங்கேற்பு பயிற்சியாகும். கணக்கெடுப்பின் ஒரு பகுதியாக, மாவட்ட, மாநில மற்றும் தேசிய மட்டங்களில் குழந்தைகளின் பள்ளி மற்றும் கற்றல் நிலை குறித்த மதிப்பீடுகள் உருவாக்கப்படுகின்றன. இன்று இந்தியாவில் கிடைக்கும் குழந்தைகளின் கற்றல் முடிவுகள் குறித்த தரவுகளின் ஒரே வருடாந்திர ஆதாரமாக இந்த அறிக்கை உள்ளது, மேலும் இந்தியாவில் கல்வி குறித்த விவாதங்களின் கவனத்தை உள்ளீடுகளிலிருந்து விளைவுகளுக்கு மாற்றியதற்காக பெரும்பாலும் பாராட்டப்படுகிறது. இந்த அறிக்கையின் மாதிரி மூன்று கண்டங்களில் உள்ள பதினான்கு பிற நாடுகளால் பயன்படுத்தத் தழுவப்பட்டுள்ளது. இந்த நாடுகள் இயல்பாக ஒன்றிணைந்து கற்றலுக்கான மக்கள் நடவடிக்கை (PAL) வலையமைப்பை உருவாக்கியுள்ளன, நைரோபியில் ஒரு செயலகம் உள்ளது.  
சமீபத்திய ஆண்டுகளில் இந்தியாவில் கல்விச் சீர்திருத்தங்கள் இருந்தபோதிலும், தரமான கல்வி இன்னும் ஒரு கவலைக்குரிய நிலையிலேயே உள்ளது, குறிப்பாக குறைந்த வருமானம் கொண்ட சமூகங்களிடையே. 2005 மற்றும் 2006 ஆம் ஆண்டுகளில், அரசுப் பள்ளிகளில் படிக்கும் குழந்தைகளில் 50% பேர் நான்கு முதல் ஐந்து ஆண்டுகளாகப் பள்ளிக்குச் சென்ற போதிலும், அவர்களால் அடிப்படை கணிதத்தைப் படிக்கவோ எழுதவோ முடியவில்லை. எனவே 6 முதல் 14 வயது வரையிலான குழந்தைகளின் வாசிப்பு, எழுதுதல் மற்றும் அடிப்படை எண்கணித திறன்களை மேம்படுத்துவதற்காக 2007 ஆம் ஆண்டில் ரீட் இந்தியா தொடங்கப்பட்டது, இது பள்ளி ஆசிரியர்கள், அங்கன்வாடி தொழிலாளர்கள் மற்றும் தன்னார்வலர்களால் மேற்கொள்ளப்படுகிறது, அவர்களுக்கு பிரதம் பயிற்சி அளிக்கிறார். ரீட் இந்தியா இன்று வரை சுமார் 34 மில்லியன் குழந்தைகளை எட்டியுள்ளது, இதன் விளைவாக இந்தியாவின் பல மாநிலங்களில் கல்வியறிவு நிலைகளில் பெரிய அளவிலான முன்னேற்றங்கள் ஏற்பட்டுள்ளன.  
குழந்தைகளுக்கான மலிவு விலையிலான, தரமான புத்தகங்களை வெளியிடும் இலாப நோக்கற்ற அமைப்பான பிரதம் புக்ஸ், ரீட் இந்தியாவை பூர்த்தி செய்வதற்காக 2004 ஆம் ஆண்டில் அமைக்கப்பட்டது. இது 10 இந்திய மொழிகளில் 200 க்கும் மேற்பட்ட அசல் தலைப்புகளை வெளியிட்டுள்ளது மற்றும் 14 மில்லியனுக்கும் அதிகமான குழந்தைகளை சென்றடைந்துள்ளது.  
நேரடி திட்டங்கள்ஃ பால்வாடிகள் (பள்ளிக்கு முந்தைய கல்வி) கற்றல் ஆதரவு திட்டங்கள், நூலகங்கள் மற்றும் இடைநிற்றல் குழந்தைகளை பிரதான நீரோட்டத்தில் கொண்டு வருவது மூலம் கல்வியின் தரத்தை மேம்படுத்துவதற்கான அரசாங்க முயற்சிகளுக்கு பிரதமின் நேரடி திட்டங்கள் துணைபுரிகின்றன. அருகிலேயே வசிக்கும் குழந்தைகளுக்கான மையங்களில் முழு ஆண்டிற்கும் கற்றல் ஆதரவு வழங்கப்படுகிறது. இந்தத் திட்டங்கள் பொதுவாக நகர்ப்புற சேரிகளில் அல்லது ஏழை கிராமங்களில் நடத்தப்படுகின்றன, அங்கு குழந்தைகளுக்கு தரமான கல்வி எளிதில் கிடைக்காது.